# விக்கிப்பீடியா:ஆலமரத்தடி/தொகுப்பு39

## பிற மொழிச் சொற்களை ஒலிப்பதற்குத் தமிழ் எழுத்துகளை/கிரந்த எழுத்துகளைப் பயன்படுத்தல் பற்றி ஒரு கருத்து - திரு. ஞானப்பிரகாசம் அவர்களின் மடல் குறித்து

1) நல்ல தமிழில் எழுதவேண்டும் என்று நீங்கள் கூறுவதை நான் உளமார வரவேற்கின்றேன். தமிழின் தனித்தன்மையைப் பொன்னேபோல் போற்றவேண்டும் என்பதிலும் உங்களோடு முற்றிலும் உடன்படுகின்றேன். தமிழ் விக்கி, விக்சனரி, விக்கிமூலம் ஆகிய தளங்களில் பங்களிக்க வாய்ப்புக் கிடைக்கும் போதெல்லாம் தரமான, நம்பகமான, நடுநிலையான முறையில் தரவேற்றங்கள் செய்திட முனைகின்றேன். ஆகவே, ஒத்த கருத்தோடு நாம் எல்லோரும் செயல்படுகின்றோம் என்பது உண்மையிலேயே மகிழ்ச்சி தருகின்றது.  
2) முன்னால் நீங்கள் கேட்ட கேள்விகளுக்குப் பதில் தரும் விதத்தில் செல்வாவும் மயூரநாதனும் "ஒலிபெயர்ப்புக் கையேடு" பற்றிக் குறிப்பிட்டனர். அதை நான் வாசித்தேன். ஒருவேளை வெவ்வேறு பக்கங்களில் முரண்பாடான முன்மொழிதல்கள் தரப்பட்டனவா என்பதை அறியேன். சில என் கண்களுக்குத் தென்படாமற் போயிருந்தாலும் வியப்பில்லை. எனவே "நான் வாசித்துத் தெரிந்துகொண்ட அளவில்" என்றொரு முன்னீட்டையும் இணைத்தே என் கருத்துகளை முன்வைக்கின்றேன்.  
3) தமிழ்ச் சொற்களை எழுதுவதிலும் அவற்றை ஒலிப்பதிலும் எந்தவொரு மாற்றமும் புகுத்த வேண்டியதில்லை என்பது என் உறுதியான, பிடிப்பான கருத்து. இதிலே உங்களோடும் பிறரோடும் எனக்கு முழு உடன்பாடே. **"வடமொழியில் இருப்பது போல் நான்கு 'க' , நான்கு 'ச' முதலானவற்றைத் தமிழிலும் கொண்டு வர நீங்கள் முன்வைத்திருக்கும் பரிந்துரைகள்தாம் எனக்கு அதிர்ச்சியளிக்கின்றன!"**என்கிறார் ஞானப்பிரகாசம். இராஜ்குமாரும் அவ்வாறே கூறுகிறார். நான்கு 'க', நான்கு 'ச' போன்றவற்றைத் தமிழிலும் கொண்டுவர வேண்டும் என்று நான் கூறவில்லை. தமிழ் விக்சனரியில் பல மொழிச் சொற்கள் தரப்படுகின்றன. அவற்றைச் சரியாக ஒலிக்க வேண்டும், பயனர்களுக்கு ஒலிப்புப் பற்றி ஐயப்பாடு விளைத்தல் ஆகாது என்பதுதான் நம் முன் இருக்கின்ற விவாதப் பொருள் என்றுதான் நான் இதுவரை நினைத்திருந்தேன். இதில் குழப்படி ஏற்பட்டிருந்தால் பொறுத்தருள வேண்டுகிறேன்.  
4) விக்சனரியில் பிற மொழிச் சொற்களுக்குத் தமிழில் பொருள் தரும்போது அச்சொற்களுக்கு ஒலிப்பும் தமிழ் எழுத்திலேயே கொடுக்க முடிந்தால் மிக்க நன்று. கிரந்த எழுத்துகளைப் பயன்படுத்துவதில் தவறில்லை என்று ஞானப்பிரகாசம் கூறுகிறார். அவரது கருத்தை நான் மதிக்கிறேன். பலர் அவரோடு உடன்படுவர் என்பதில் ஐயமே இல்லை. மயூரநாதனும் இதையே கூறினார். இராஜ்குமாரும் உடன்படுவதுபோல் தெரிகிறது.  
5) கிரந்த எழுத்துகளைப் பயன்படுத்தி தமிழ் ஒலிப்பு குறிப்பதற்குப் பதிலாக, தமிழ் எழுத்துகளையே பயன்படுத்தலாம் என்பது என் கருத்து. இதிலிருந்து சிலர்/பலர் மாறுபடுவர் என்பதை அறிவேன். குறிப்பாக, மேல் எண் (superscript) இட்டு ஒலி உருவாக்கும் முறை சிலருக்குப் பிடிக்கவில்லை. நானும் முதலில் அப்படித்தான் நினைத்தேன். ஆனால், அம்முறை அவ்வளவு மோசமானதல்ல என்பது எனது இற்றைய கருத்து. பழகப் பழக அதைக் கற்றுக்கொள்ளலாம் என நினைக்கிறேன்.  
6) பழ.கந்தசாமி, த*உழவன் போன்றோர் விக்சனரில் இடுகின்ற பல சொற்களுக்கு தமிழில் ஒலிப்புமுறை தருகிறார்கள். நான் இன்னும் அதைக் கையாளவில்லை. அவர்களும், செல்வா போன்றோரும் சிறப்பான பணி ஆற்றுகிறார்கள் எனக் கூறிக்கொள்ள விழைகின்றேன். அப்பணி தொடர வேண்டும்.  
7) கிரந்த எழுத்தைப் பயன்படுத்துவது பெரிய சிக்கலாக இருக்க வேண்டியதில்லை என முன்னரே பலரும் கருத்துத் தெரிவித்தனர். இருப்பினும், தமிழ் எழுத்துகளே (மேல் எண் குறிகளோடு) போதுமே என்பது எனது சிந்தனை. இது கிரந்த எழுத்து மட்டிலுள்ள வெறுப்பினாலோ, அவ்வெழுத்து தமிழுக்கு அன்னியமானது என்னும் கருதுகோள் காரணமாகவோ எழுந்த சிந்தனையல்ல என்பதை நண்பர் ஞானப்பிரகாசத்திற்குக் கூறிக்கொள்ள விரும்புகிறேன். தமிழ் பற்றிய தாழ்வுமனப்பான்மை என்றொரு கருத்தை எப்பொருளில் ஞானப்பிரகாசம் வெளியிட்டார் என்று தெளிவாகத் தெரியவில்லை. ஆனால் அந்த எண்ணம் எனக்கு இல்லை.  
8) தமிழ் மொழியின் சிறப்பு குறித்து யாரும் ஐயுற வேண்டியதுமில்லை, தமிழ் வழியே பிற மொழிச் சொற்களை ஒலிக்கும் முறை உருவாக்க இயலும் என்பதை ஏற்றிடத் தயங்கவேண்டியதுமில்லை. ஆங்கிலச் சொற்களையும் பிறமொழிச் சொற்களையும் தமிழில் ஒலிப்புமுறையாக எடுத்து எழுதாமல் விட்டுவிடலாம் என்பதும் ஒரு கருத்தே. அப்படியானால் அந்த ஒலிப்பைக் கேட்கும் வகை செய்வது துணையாயிருக்கும். இணைய அகரமுதலிகள் (Webster போன்றவை) வழி பயனர் சரியான ஒலிப்பைக் கேட்டு அறிந்துகொள்ளலாம். இதற்கு தமிழ் விக்சனரி இணைப்பு கொடுக்கலாமா? --பவுல்-Paul 21:18, 5 ஆகஸ்ட் 2010 (UTC)  
- குறிப்பு: மேலே காணும் இடுகைக்குப் பின்னர் சி.செந்தி-யின் இடுகை கண்டேன். அவர்தம் கருத்து சிறப்பாக உளது.--பவுல்-Paul 21:18, 5 ஆகஸ்ட் 2010 (UTC)  
: சி.செந்தி சொன்ன கருத்து அருமையானது. அவர் சொல்வது போல் தான் பல தமிழ் ஒலிப்பியல் அகராதியில் பார்த்திருகிறேன். அதெல்லாம், தமிழ் அகராதியில் pronounciation ஒலிப்பியல் பகுதியில் இடம்பெறும். இதை ஒன்றும் நாம் புதிதாக கண்டறியவில்லை. பழைய அச்சுப் பதிப்புகளில் உள்ளதுதான். இலங்கையில் உள்ள புத்தகங்கள் ஞானபிரகாசம் எழுதிய தமிழ் ஒலிப்பியல் சொற்பிறப்பியல் அகராதியிலும் நான் கண்டேன். அதைப் போன்று விக்சனரியிலும் இருந்தால் நன்று. அது மிகவும் அவசியம். ஆனால் கட்டுரை எங்கும் இதேபோன்று ஒலிப்பு முறைக்கு எழுதுதல் போன்று எழுதிவிடுவார்களோ என்பது தான் எனது ஐயம். மேலும் இந்த உரையாடல் விக்சனரியில் இடம்பெற்றால் இவ்வளவாக நீண்டிருக்காது. கிரந்த எழுத்துக்கள் முற்றிலும் நீக்க வேண்டும் என்பது தான் என் கருத்து. இவ்வாறு ஒலிக் குறிப்பு எண்களால் கிரந்த எழுத்துக்களை முற்றிலும் நீக்கலாம். கணினிகளில் இவ்வெழுத்துக்கள் பிறகு தேவைப்படுவதும் இல்லை. நன்று. விக்சனரியில் இவ்வாறான ஒலிப்புமுறை பகுதியை சேருங்கள். நான் ஆதரிக்கிறேன். ஆனால் இது பிற மொழிக்கான ஒலிப்பு முறைதான் அது. அதை பிற மொழியில் பேசும் பொழுது தான் பயன்படுத்த வேண்டும். சும்மா தமிழர்களுக்கு இப்படி எல்லாம் ஒலிக்க வேண்டும் இது போன்று 4 க என்றெல்லாம் பிற்காலத்தில் கட்டாயப் படுத்திவிடக் கூடாது. மதராசப் பட்டினத்தினத்தில் வருவது போல் ஆங்கிலம் என்றாலும் சரி எந்த மொழியாக இருந்தாலும் சரி எங்களுக்கு ஒரே க தான் ஒரே ச தான். அதில் குறில் நெடில் வெருண்டு.  
உங்களுக்கு தெரியாது நண்பர்களே வேற்று மொழியாளர்கள் எவ்வளவு இழிவு செய்கிறார்கள் நம் மொழி ஒலிப்பை பற்றி. எனது பெயரையே எடுத்துக் கொள்ளுங்களே ராஜ்குமார் என்பதை ராசக் குமாரன் என்று சொல்லுங்கள் பட்டிக்காட்டான் village guy என்று கூறி இளிப்பார்கள். அதற்காக என்னால் நீங்கள் சொல்வது போல் ராச்<sup>2</sup>குமார் என்றெல்லாம் எழுத முடியாது. எழுதினால் ராச குமாரன் அல்லது ராச் குமார் (இங்குள்ள ச வில் ஒரு ஒலிதான் நான்கு ஒலிலாம் இல்லை, செல்வா இப்படி எழுதுவார். எனக்கு அது பிடிக்கும்) என்று எழுதுவேன் இல்லை என்றால் ராஜ்குமார் என்றே எழுதுவேன். --இராஜ்குமார் 22:09, 5 ஆகஸ்ட் 2010 (UTC)